**เรื่อง สรุปข้อสั่งการ ลธ.คสช. จากการประชุมเมื่อวันจันทร์ที่ 16 ตุลาคม 2560**

**เรียน รอง อปค., ผอ.สน., ผตปค., ผอ.กอง, ปจ.ทุกจังหวัด**

ผบ.ทบ. (พลเอก เฉลิมชัย สิทธิสาท) ในฐานะ เลขาธิการ คสช. ได้จัดประชุมหน่วยงานที่เกี่ยวข้องประจำวันจันทร์ที่ 16 ตุลาคม 2560 และมีข้อสั่งการเพื่อให้ส่วนราชการที่เกี่ยวข้องไปดำเนินการ ดังนี้

**1. สถานการณ์อุทกภัย :** สถานการณ์พื้นที่น้ำท่วมใน 9 จังหวัด ได้แก่ จ.ลพบุรี กำแพงเพชร สิงห์บุรี อ่างทอง พระนครศรีอยุธยา นครสวรรค์ ชัยนาท ตาก และพิจิตร หากไม่มีปัจจัยใดมาเพิ่มเช่น ฝนตกหนัก จะสามารถจำกัดผลกระทบที่เกิดขึ้นได้ แต่หากมีฝนตกหนักเช่นที่ผ่านมาดังเช่นที่เกิดขึ้นใน กทม. ให้ทุกหน่วยงานที่เกี่ยวข้องโดยเฉพาะ กกล.รส. เตรียมความพร้อมและเข้าช่วยเหลือประชาชนโดยเร็ว ดังนี้

1.1 เสริมกำลังร่วมกับ กทม. ในการแก้ไขปัญหาน้ำท่วมขังในพื้นที่

1.2 แก้ไขความเดือดร้อนของประชาชนที่ไม่ได้รับความสะดวกในการสัญจรไปมา

1.3 ในพื้นที่นอกคันกั้นน้ำ โดยเฉพาะพื้นที่การเกษตรของประชาชน นายกรัฐมนตรีได้สั่งการให้เข้าไปดูแล แก้ไขปัญหาความเดือดร้อนให้แก่ประชาชนอย่างรวดเร็ว ขอให้ กกล.รส. ร่วมกับกระทรวงมหาดไทย กรมป้องกันภัยฝ่ายผลเรือน จัดชุดเคลื่อนที่เร็วในการเข้าไปดูแล แก้ไขปัญหาความเดือดร้อนของประชาชนอย่างรวดเร็วทันต่อเหตุการณ์ โดยให้ดำเนินการอย่างต่อเนื่อง

**2.** **การเตรียมงานพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพล อดุลยเดช** **บรมนาถบพิตร** ขอให้ดำเนินการ ดังนี้

2.1 การรักษาความปลอดภัยสถานที่ที่จะใช้ในการทำพิธี เช่น  พระเมรุมาศจำลองทั้ง 85 แห่งหรือที่จัดตั้งซุ้มถวายดอกไม้จันทน์ตามสถานที่ต่าง ๆ ทั่วประเทศ  ให้วางกำลังในการดูแลรักษาอย่างเต็มที่ตามกรอบที่รับผิดชอบ

2.2 การอำนวยความสะดวกแก่ประชาชน ให้ประชาสัมพันธ์ให้ประชาชนเข้าใจว่าได้มีการจัดสถานที่วางดอกไม้จันทน์และพระเมรุมาศจำลองอย่างทั่วถึงทุกพื้นที่ทั้งในส่วนกลางและภูมิภาค เพื่อให้ภาพความจงรักภักดีกระจายทั่วทั้งประเทศ โดยในทุกพื้นที่ให้มีการตกแต่งให้สวยงาม มีการติดจอ LED เพื่อถ่ายทอดพระราชพิธี โดยให้การดูแลในเรื่องดังนี้

1) ระบบการคัดกรองและรักษาความปลอดภัยประชาชนที่เข้ามาร่วมพิธี เจ้าหน้าที่ ที่ปฏิบัติงานต้องเคร่งครัด ละเอียดรอบคอบ

2) การอำนวยความสะดวกแก่ผู้ที่เข้าร่วมพิธีให้เตรียมให้พร้อมทั้งเรื่องอาหาร น้ำดื่ม ห้องสุขา 3) ให้มีการแบ่งมอบหมายงานให้ผู้รับผิดชอบและซักซ้อมการปฏิบัติให้เรียบร้อย

- อปค. ได้สั่งการให้นำเรียนมาเพื่อโปรดพิจารณาดำเนินการในส่วนที่เกี่ยวข้อง และให้ ปลัดจังหวัดแจ้งนายอำเภอถือปฏิบัติด้วย

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

ส่วนกิจการมวลชน

สำนักกิจการความมั่นคงภายใน

กรมการปกครอง

โทร 02 226 5557